Talle onwettige myners glo dood na rotsstortingŉ Groep onwettige myners is glo dood nadat hulle na bewering vasgekeer is in ŉ myn wat tussen die Grootvlei- en Gravelotte-myn aan die Oos-Rand geleë is. Die vakbond Solidariteit sê die liggame van die onwettige mynwerkers kon nog nie verwyder word nie, omdat die area te onstabiel is om pogings voort te sit om die liggame uit die myntonnel te haal. Een onwettige mynwerker is die afgelope week ernstig beseer en volgens hom is minstens 20 onwettige mynwerkers dood in ŉ rotsstorting. Solidariteit sê dit blyk dat die myners vanaf Grootvlei se Van Rijn-oopgroefmyn toegang tot die myn verkry het. Volgens Gideon du Plessis, adjunk uitvoerende hoof van Solidariteit, is dié ongeluk nog ŉ direkte gevolg van Aurora se stropery en nalatigheid wat daartoe gelei het dat die eens spogskag van die Grootvlei-myn letterlik tot op die grond afgebreek is. “Hierdie myne is besig om in ‘doodskagte’ te ontaard. Totdat die bates finaal verkoop is, gaan niemand volle verantwoordelikheid neem om onwettige mynbedrywighede hier te keer, die mynskagte voldoende te beveilig en weer in ŉ werkende toestand te kry nie.”